PMIndiaData/PMIndiaSum huggingface dataset:
আইচিএমআৰ আৰু ফ্ৰান্সপ ইনছাৰ্মৰ মাজত স্বাক্ষ বুজাবুজি চুক্তিত কেবিনেটৰ অনুমোদন

প্রধানমন্ত্রী শ্রী নৰেন্দ্র মোদীৰ অধ্যক্ষতা কেন্দ্রীয় কেবিনেটৰ বৈঠকত আজি ইণ্ডিয়ান কাউন্সিল অৱ মেডিকেল ৰিছার্চ(আইচিএমআৰ) আৰু ফ্রান্সৰ ইনষ্টিটিউট নেচনেল ডে লা ছান্টিট ডে লা ৰিছার্চ মেডিকেল (ইনছার্ম)ৰ মাজত ২০১৮ৰ মাৰ্চ মাহত স্বাক্ষৰিত বুজাবুজি চুক্তি সন্দৰ্ভত অৱগত কৰে। চুক্তিখনৰ বৈশিষ্ট্যসমূহ হ’লঃ এই চুক্তিখনৰ লক্ষ্য হৈছে ভাৰত আৰু ফ্রান্সৰ মাজত চিকিৎসা, জীৱন বিজ্ঞান আৰু স্বাস্থ্য-গৱেষণাৰ দৰে দ্বিপাক্ষিক স্বার্থজড়িত নিম্নোলিখিত ক্ষেত্রসমূহত সহযোগিতা গঢ়ি তোলা। ১। মধূমেহ আৰু বিপাক সংক্রান্তীয় সমস্যা। ২। জিন সংক্রান্তীয় বিষয়ত নৈতিকতাৰ ভিত্তিত গুৰুত্ব আৰোপ। ৩। দুৰাৰোগ্য ৰোগ ৪। দ্বিপাক্ষিক আলোচনাৰ ভিত্তিত পাৰস্পৰিক স্বার্থজড়িত ক্ষেত্রত সহযোগিতা। এই বুজাবুজি চুক্তিয়ে আন্তঃৰাষ্ট্ৰীয বৈজ্ঞানিক আৰু প্রযুক্তিগত সহযোগিতাৰ পৰিকাঠামোৰ মাজৰ পৰাই আইচিএমআৰ আৰু ইনছার্মৰ মাজত দ্বিপাক্ষিক স্বার্থজড়িত বিষয়ত কাম কৰাত সহায় কৰিব। তদুপৰি, স্বাস্থ্য গৱেষনাৰ বিশেষ কেতবোৰ ক্ষেত্রতো বৈজ্ঞানিক উৎকর্ষতা বৃদ্ধিত এই চুক্তিয়ে সহায় কৰিব।
মিৰজাপুৰত প্ৰধানমন্ত্ৰী, দেশবাসীৰ নামত উচৰ্গা বানসাগৰ নলীনাদ প্ৰকল্প

প্ৰধানমন্ত্ৰী শ্ৰী নৰেন্দ্ৰ মোদীয়ে আজি মিৰজাপুৰক বানসাগৰ নলীনাদ প্ৰকল্প দেশবাসীৰ নামত উচৰ্গা কৰে। এই প্ৰকল্পই অঞ্চলটোৰ জলসিঞ্চনৰ ক্ষেত্ৰত বৃহৎ সকাহ দিয়াৰ লগতে উত্তৰপ্ৰদেশৰ মিৰজাপুৰ আৰু এলাহাবাদ জিলাৰ কৃষকসকলক উপকৃত কৰিব। প্ৰধানমন্ত্ৰীয়ে মিৰজাপুৰ চিকিৎসা মহাবিদ্যালয়ৰ আধাৰশিলা স্থাপন কৰাৰ পাছতে ১০০টা জন ঔষধি কেন্দ্ৰ মুকলি কৰে।। তেওঁ মিৰজাপুৰ আৰু বাৰাণসী সংযোগী চুনাৰৰ বালুঘাটত গংগা নদীৰ ওপৰত নিৰ্মাণ কৰা দলংখন ৰাইজৰ বাবে উচ্চৰ্গা কৰে। প্ৰধানমন্ত্ৰীয়ে কয় যে মিৰজাপুৰৰ যথেষ্টা সম্ভাৱনীয়তা আছে। প্ৰসংগক্ৰমে তেওঁৰ ফ্ৰান্সৰ ৰাষ্ট্ৰপতি মেক্ৰোৰ সৈতে মিৰজাপুৰত সৌৰ প্ৰকল্প উদ্বোধনৰ কথাও দোঁহাৰে। ভাষণ প্ৰসংগত তেওঁ যোৱা দুদিনত বিভিন্ন উন্নয়নমুলক প্ৰকল্প আৰু কামৰ উদ্বোধন অথবা কেতবোৰ প্ৰকল্পৰ আধাৰশিলা স্থাপন কৰাৰ কথাও উল্লেখ কৰে। তেওঁ কয় যে বানসাগৰ প্ৰকল্পটোৰ বিষয়ে চাৰি দশকৰ পূৰ্বেই চিন্তা কৰা হৈছিল আৰু ১৯৭৮ চনত ইয়াৰ আধাৰশিলাও স্থাপন কৰা হৈছিল, কিন্তু প্ৰকল্পটোৰ কাম অতি লেহেমীয়া হৈছিল। তেওঁ কয় যে ২০১৪ চনৰ পাছত এই প্ৰকল্পটো প্ৰধানমন্ত্ৰী সিঞ্চায় যোজনাৰ অধীনলৈ অনাৰ লগতে নিৰ্মাণ সম্পূৰ্ণ কৰাৰ বাবে সকলো প্ৰচেষ্টা গ্ৰহণ কৰা হয়। কৃষকসকলৰ কল্যানৰ বাবে লোৱা বিভিন্ন পদক্ষেপ সন্দৰ্ভত প্ৰধানমন্ত্ৰীয়ে শেহতীয়াভাৱে কেন্দ্ৰীয় চৰকাৰে খাৰিফ শস্যৰ এমএছপি বৃদ্ধি কৰাৰ বিষয়ে উল্লেখ কৰে। ইফালে, জন ঔষধি কেন্দ্ৰসমূহৰ জৰিয়তে দুখীয়া লোকসকলক সুলভ মূল্যত স্বাস্থ্য সেৱা আগবঢ়োৱা কথাও ভাষণ প্ৰসংগত উল্লেখ কৰে প্ৰধানমন্ত্ৰীয়ে। তেওঁ কয় যে স্বচ্ছ ভাৰত অভিযানেও ৰোগ নিয়ন্ত্ৰণত যথেষ্ট ভূমিকা গ্ৰহণ কৰিছে। স্বাস্থ্য বীমা আঁচনি –আয়ুষ্মান ভাৰতৰ জৰিয়তে শীঘ্ৰে সকলোকে সামৰি ল’ব বুলি কয় প্ৰধানমন্ত্ৰী। তেওঁ কেন্দ্ৰীয় চৰকাৰে গ্ৰহণ কৰা অন্যান্য কল্যানমুলক আঁচনিসমূহৰ সন্দৰ্ভতো ব্যাখ্যা কৰে।
১৭ বছৰৰ অনুৰ্ধৰ ফিফা বিশ্বকাপত অংশ গ্ৰহণ কৰা ভাৰতীয় দলৰ খেলুৱৈসকলৰ সৈতে প্ৰধানমন্ত্ৰীৰ সাক্ষাৎ

প্ৰধানমন্ত্ৰী শ্ৰী নৰন্দ্ৰ মোদীয়ে আজি অলপতে অনুষ্ঠিত ১৭ বছৰৰ অনুৰ্ধৰ ফিফা বিশ্বকাপত অংশ গ্ৰহণ কৰা ভাৰতীয় দলৰ খেলুৱৈসকলৰ সৈতে সাক্ষাৎ কৰে। বাৰ্তালাপৰ সময়ত খেলুৱৈসকলে ফিফা বিশ্বকাপৰ সময়ত খেলপথাৰৰ বাহিৰে-ভিতৰে তেওঁলোকে লাভ কৰা অভিজ্ঞতা তথা সুবিধাসমূহৰ কথা অৱগত কৰে। প্ৰধানমন্ত্ৰীয়ে খেলুৱৈসকলক খেলৰ ফলাফলক লৈ আশাহত নহ’বলৈ কয় আৰু এই অভিজ্ঞতাক এক শিকাৰ সুযোগ হিচাপে গ্ৰহণ কৰিবলৈ আহ্বান জনায়।তেওঁ কয় যে উৎসাহেৰে প্ৰতিযোগিতাত ভাগ লোৱাটোৱেই সফলতাৰ দিশে প্ৰথম খোজ। প্ৰধানমন্ত্ৰীগৰাকীয়ে কয় যে ভাৰতে ফুটবলত ভাল ফল দেখুৱাব পাৰি।তেওঁ লগতে কয় যে ক্ৰীড়াই ব্যক্তিৰ ব্যক্তিত্বৰ বিকাশ ঘটোৱাৰ লগতে আত্মবিশ্বাস আৰু সামগ্ৰিক বিকাশতো অৰিহণা যোগায়। ক্ৰীড়া আৰু যুৱ পৰিক্ৰমা দপ্তৰৰ ৰাজ্যমন্ত্ৰী শ্ৰী ৰাজ্যৱৰ্দ্ধন সিং ৰোথোড়ো উক্ত অনুষ্ঠানত উপস্থিত আছিল।
ৰাছিয়ালৈ ৰাওনা হোৱাৰ পূৰ্বে প্ৰধানমন্ত্ৰীৰ প্ৰেছ বিবৃতি

নিম্নোলিখিত বক্তব্য ৰাছিয়ালৈ ৰাওনা হোৱাৰ পূৰ্বে প্ৰধানমন্ত্ৰী শ্ৰী নৰেন্দ্ৰ মোদীয়ে দিয়া প্ৰেছ বিবৃতিৰ লিখিত ৰূপ। “বন্ধুত্বসুলভ ৰাছিয়াবাসীক শুভেচ্ছা জনাইছো। কাইলৈ মই ছোচি ভ্ৰমণলৈ যাম আৰু ৰাষ্ট্ৰপতি পুটিনৰ সৈতে বৈঠকত মিলিত হ’ম। তেওঁৰ সৈতে হোৱা সাক্ষাতে মোক সদায় আনন্দ দিয়ে। ৰাষ্ট্রপতি পুটিনৰ সৈতে হ’বলগীয়া বৈঠকে ভাৰত আৰু ৰাছিয়াৰ মাজত বিশেষ গৌৰৱপূৰ্ণ ৰাজনৈতিক কৌশলগত সহযোগিতা আৰু অধিক শক্তিশালী কৰি তুলিব বুলি মোৰ বিশ্বাস।”
নয়দাত ম’বাইল নিৰ্মাণ কাৰখানা উদ্বোধন কৰিলে প্ৰধানমন্ত্ৰী, কোৰিয়াৰ ৰাষ্ট্ৰপতিয়ে

প্রধানমন্ত্রী শ্রী নৰেন্দ্র মোদী আৰু কোৰিয়াৰ ৰাষ্ট্ৰপতি শ্ৰীযুত মুন জেই-ইনে আজি নয়দাত ছেমছাং ইণ্ডিয়া ইলেক্ট্রনিক্স প্রাইভেট লিমিটেডৰ এক বৃহৎ ম’বাইল উৎপাদন কাৰখানা উদ্বোধন কৰে। এই উপলক্ষে প্ৰধানমন্ত্ৰী মোদীয়ে কয় যে ভাৰতক বিশ্বৰ এক বিশেষ উৎপাদনৰ গন্তব্যস্থান ৰূপে গঢ়ি তোলাৰ লক্ষ্যৰ ভিতৰত এই কাৰখানাটোও অন্যতম। প্রায় ৫ হাজাৰ কোটি টকা বিনিয়োগ কৰিবলগীয়া এই ম’বাইল উৎপাদন প্রচেষ্টাই ভাৰতৰ সৈতে ছেমছাঙৰ বাণিজ্যিক সম্পর্কক শক্তিশালী কৰি তোলাৰ উপৰি দুয়ো দেশৰ বন্ধুত্বপূৰ্ণ সম্পর্কতো এক নতুন মাত্রা আনিব। প্রধানমন্ত্রীয়ে কয় যে সাধাৰণ লোকৰ জীৱনক আৰু অধিক সহজ কৰি তুলিবলৈ ডিজিটেল প্রযুক্তিয়ে এক গুৰুত্বপূর্ণ ভূমিকা পালন কৰি আহিছে। ইয়াৰ বাবে সেৱা আগবঢ়োৱাৰ কামো অধিক স্বচ্ছ আৰু দ্রুত কৰি তোলা হৈছে। স্মার্ট ফোন, ব্রোডবেণ্ড আৰু ডাটা সংযোগৰ প্রসাৰৰ কথা উল্লেখ কৰি তেওঁ কয় যে এইবোৰে ভাৰতত ডিজিটেল বিপ্লৱৰ সাক্ষ্য বহন কৰিছে। এই প্রসংগত তেওঁ চৰকাৰী ই-বজাৰ (জিইএম), ডিজিটেল পদ্ধতিৰে লেনদেনৰ প্রসাৰ আৰু ‘ভীম’ এপ আৰু ‘ৰুপে’ কার্ড আৰম্ভ কৰাৰ কথা উল্লেখ কৰে। ‘মেক ইন ইণ্ডিয়া’ আঁচনিয়ে কেৱল দেশৰ এক আর্থিক তথা অর্থনৈতিক নীতিগত উদ্যোগ বুলি ভৱাৰ লগতে ইয়াক দক্ষিণ কোৰিয়াৰ দৰে বন্ধু দেশসমূহৰ লগতে ভাৰতৰ সম্পর্কক উন্নত কৰি তোলাৰ এটি প্রচেষ্টা বুলি উল্লেখ কৰে প্রধানমন্ত্রীয়ে। নতুন ভাৰতৰ স্বচ্ছ বাণিজ্য সংস্কৃতিৰ সুযোগ গ্রহণৰ বাবে আগ্রহী দেশসমূহৰ বাবে ভাৰতে মুক্তভাৱে আমন্ত্রণ জনাই ৰাখিছে বুলি ঘোষণা কৰে শ্রী নৰেন্দ্র মোদীয়ে। তেওঁ কয় যে ভাৰতৰ উন্নয়নশীল অর্থনীতি আৰু নতুনকৈ গঢ়ি উঠা মধ্যবিত্ত শ্রেণীৰ বিনিয়োগ সম্ভাৱনাক আৰু অধিক উজ্জ্বল কৰি তুলিছে। প্রধানমন্ত্রীয়ে ম’বাইল ফোন নির্মাণ আৰু উৎপাদনৰ ক্ষেত্রত আন্তঃৰাষ্ট্ৰীয় দিশৰ পৰা ভাৰতৰ স্থান এতিয়া দ্বিতীয় বুলি বর্ণনা কৰে। তেওঁ কয় যে মাত্র চাৰি বছৰৰ ব্যৱধানত ভাৰতত ম’বাইল ফোন উৎপাদন কাৰখানাৰ সংখ্যা ২ৰ পৰা ১২০টালৈ বৃদ্ধি পাইছে। ইয়াৰ ফলত লাখ লাখ লোকৰ বাবে কর্মসংস্থাপনৰ সুযোগো সৃষ্টি হৈছে। প্রধানমন্ত্রীয়ে নতুন ম’বাইল উৎপাদন কাৰখানাটো স্থাপন হোৱাৰ ফলত কোৰিয়ান প্রযুক্তিৰ সৈতে ভাৰতীয় উৎপাদন তথা ছফ্‌টৱেৰ প্রযুক্তিৰ সমন্বয়ত দেশত বিশ্বমানৰ সামগ্ৰী উৎপাদন সম্ভৱ কৰি তুলিব বুলি বৰ্ণনা কৰে। ইয়াক তেওঁ দুয়ো দেশৰে মিলিত তথা শক্তিশালী দৃষ্টিভংগী বুলিও উল্লেখ কৰে।
প্রধানমন্ত্রীক সাক্ষাৎ দেশৰ  বিভিন্ন স্থানৰ শতাধিক অংগনৱাড়ী কর্মীৰ

প্রধানমন্ত্রীক আজি দেশৰ বিভিন্ন স্থানৰ শতাধিক অংগনৱাড়ী কর্মীৰ এটি দলে সাক্ষাৎ কৰি তেওঁলোকৰ মাহিলী পাৰিতোষিক বৃদ্ধিৰ সন্দৰ্ভত শেহতীয়াভাৱে কৰা ঘোষনাৰ বাবে তেওঁক ধন্যবাদ জনায়। অংগনৱাড়ী কর্মীসকলৰ অভিনন্দন গ্রহণ কৰি প্রধানমন্ত্রীয়ে তেওঁৰ সৈঙ্গে সাক্ষাৎ কৰাৰ বাবে দেশৰ বিভিন্ন প্রান্তৰ পৰা অহা কর্মীসকলৰ প্ৰতি সন্তুষ্টি ব্যক্ত কৰে। প্রধানমন্ত্রীয়ে অংগনৱাড়ী কর্মীসকলৰ সৈতে কথা প্রসংগত শিশুৰ শাৰিৰীক আৰু মানসিক বিকাশত পুষ্টিৰ গুৰুত্বৰ ওপৰত গুৰুত্ব আৰোপ কৰে। তেওঁ কয় যে এই ক্ষেত্রত অংগনৱাড়ী কর্মীসকলৰ এক গুৰুত্বপূর্ণ ভূমিকা আছে। বর্তমান ৰূপায়ণ হৈ থকা ‘পুষ্টি মাহ’ৰ সন্দৰ্ভত উল্লেখ কৰি প্রধানমন্ত্রীয়ে কয় যে এই প্রচাৰ আন্দোলনত যি গতি সঞ্চাৰিত হৈছে, সেয়া যেন স্তিমিত নহয়, তাৰ প্ৰতি লক্ষ্য ৰখা দৰকাৰ। তেওঁ কয় যে পুষ্টিৰ বাবে প্রয়োজন ধাৰাবাহিক গুৰুত্ব আৰু সু-অভ্যাস গঢ়ি তোলা। এই কাম অংগনৱাড়ী কর্মীসকলে কৰিব পাৰে। যি পুষ্টিগত সহায় গ্রাহকসকলক দিয়া হৈছে, সেয়া যেন দক্ষতাৰে কামত লগোৱা হয়, তাক নিশ্চিত কৰিবলৈ প্ৰধানমন্ত্ৰীয়ে অংগনৱাড়ী কর্মীসকলৰ পৰামর্শ আগবঢ়ায়। প্রধানমন্ত্রীয়ে কয় যে শিশুসকলে অংগনৱাড়ী কর্মীসকলৰ কথা অধিক পৰিমাণে শুনে। সেয়েহে শিশুসকলৰ মাজত সজাগতা গঢ়ি তোলাৰ ক্ষেত্রত তেওঁলোকৰ গুৰুত্বপূর্ণ ভূমিকা আছে। অংগনৱাড়ী কেন্দ্রসমূহৰ মাজত সুস্থ প্রতিযোগিতা অনুষ্ঠিত কৰাৰ বাবে তেওঁ উৎসাহ যোগোৱাৰ লগতে ভাল পুষ্টিগত সেৱা আৰু বিভিন্ন অংগনৱাড়ী কর্মীৰ মাজত এই ধৰণৰ প্রতিযোগিতাই অনুপ্রেৰণা যোগাব পাৰে বুলি প্রধানমন্ত্রীয়ে মত প্রকাশ কৰে। এই উপলক্ষে কেন্দ্রীয় মহিলা আৰু শিশু বিকাশ মন্ত্রী শ্রীমতী মানেকা গান্ধীও উপস্থিত থাকে।
শিক্ষক দিৱসত শিক্ষক সমূদায়ক শুভেচ্ছা প্ৰধানমন্ত্ৰীৰ; জন্ম বাৰ্ষিকীত প্ৰাক্তন ৰাষ্ট্ৰপতি ড০ সৰ্বপল্লী ৰাধাকৃষ্ণণৰ প্ৰতি শ্ৰদ্ধাঞ্জলি

শিক্ষক দিৱস উপলক্ষে শিক্ষক সমূদায়ক প্ৰধানমন্ত্ৰী শ্ৰী নৰেন্দ্ৰ মোদীয়ে শুভেচ্ছা জনাইছে। প্ৰধানমন্ত্ৰীয়ে প্ৰাক্তন ৰাষ্ট্ৰপতি ড০ সৰ্বপল্লী ৰাধাকৃষ্ণণৰ জন্ম বাৰ্ষিকীত তেওঁৰ প্ৰতি শ্ৰদ্ধাঞ্জলিও জ্ঞাপন কৰে। এক বাৰ্তাত প্ৰধানমন্ত্ৰীয়ে কয়, “শিক্ষক দিৱসৰ এই বিশেষ মুহূৰ্তত শিক্ষক সমূদায়ক শুভেচ্ছা জনাইছো। তৰুণ প্ৰজন্মক এক আকৃতি প্ৰদান কৰা আৰু ৰাষ্ট্ৰ নিৰ্মাণত শিক্ষকসকলে এক গুৰুত্বপূৰ্ণ ভূমিকা পালন কৰে। আমি আমাৰ প্ৰাক্তন ৰাষ্ট্ৰপতি তথা এগৰাকী বিশিষ্ট শিক্ষক ড০ সৰ্বপল্লী ৰাধাকৃষ্ণণৰ জয়ন্তীত তেওঁলৈ প্ৰণিপাত জনাইছো।”
কমনৱেলথ গেমছত পুৰুষৰ ৬৯ কেজি শাখাৰ ভাৰত্তোলন প্ৰতিযোগিতাত ব্ৰঞ্জ বিজয়ী দীপক লাথাৰক প্ৰধানমন্ত্ৰীৰ অভিনন্দন

প্ৰধানমন্ত্ৰী শ্ৰী নৰেন্দ্ৰ মোদীয়ে কমনৱেলথ গেমছত ভাৰত্তোলন প্ৰতিযোগিতাত ব্ৰঞ্জৰ পদক বিজয়ী দীপক লাথাৰক অভিনন্দন জ্ঞাপন কৰে৷ প্ৰধানমন্ত্ৰীয়ে কয়, ‘‘আমাৰ ভাৰত্তোলকসকল সুন্দৰ স্থিতিত আছে! মোৰ যুৱবন্ধু দীপক লাথাৰে পুৰুষৰ ৬৯ কেজিৰ শাখাত ব্ৰঞ্জৰ পদক জয় কৰিছে৷ এই যুৱ তাৰকাজনলৈ অভিনন্দন আৰু ভৱিষ্যতৰ সমূহ প্ৰয়াসৰ বাবে শুভকামনা জ্ঞাপন কৰিলো৷’’ দীপক লাথাৰে কমনৱেলথ গেমছত গ’ল্ড কষ্টত অনুষ্ঠিত পুৰুষৰ ৬৯ কেজিৰ ভাৰত্তোলন প্ৰতিযোগিতাত ব্ৰঞ্জৰ পদক জয় কৰি আটাইতকৈ কম বয়সীয়া ভাৰতীয় ভাৰত্তোলক হিচাপে প্ৰসিদ্ধ হ’ল৷
প্ৰতিষ্ঠা দিৱস উপলক্ষে নাগালেণ্ডবাসীক প্ৰধানমন্ত্ৰীৰ শুভেচ্ছা

নাগালেণ্ডৰ প্ৰতিষ্ঠা দিৱস উপলক্ষে প্ৰধানমন্ত্ৰী শ্ৰী নৰেন্দ্ৰ মোদীয়ে নাগালেণ্ডবাসীক শুভেচ্ছা জনাইছে। এক বাৰ্তাত প্ৰধানমন্ত্ৰীয়ে কয়, “প্ৰতিষ্ঠা দিৱস উপলক্ষে নাগালেণ্ডবাসীক মই শুভেচ্ছা জনাইছো। এইখন ৰাজ্য অপৰিসীম প্ৰাকৃতিক সৌন্দৰ্য আৰু পৰিশ্ৰমী নাগৰিকৰে সমৃদ্ধ। মই প্ৰাৰ্থনা জনাওঁ যে অনাগত সময়ত এই ৰাজ্যখনে উন্নয়নৰ নতুন শিখৰত উপনীত হওঁক।”
ৰাজ্যপালসকলৰ সন্মিলনৰ সামৰণী অনুষ্ঠানত প্ৰধানমন্ত্ৰীৰ বক্তব্য

ৰাষ্ট্ৰপতি ভৱনত অনুষ্ঠিত ৰাজ্যপালসকলৰ সন্মিলনৰ সামৰণী অনুষ্ঠানত আজি প্ৰধানমন্ত্ৰী শ্ৰী নৰেন্দ্ৰ মোদীয়ে বক্তব্য আগবঢ়ায়। সন্মিলনৰ সময়ত ৰাজ্যপালসকলে আগবঢ়োৱা বিভিন্ন পৰামৰ্শৱলীৰ বাবে প্ৰধানমন্ত্ৰীয়ে তেওঁলোকক ধন্যবাদ জনায়। প্ৰধানমন্ত্ৰীয়ে কয় যে ভাৰতত আদৰ্শ, সম্পদ আৰু দক্ষতাৰ অভাৱ নাই, কিন্তু কিছুমান ৰাজ্য তথা অঞ্চলত প্ৰশাসনৰ দুৰ্বলতাহে বিদ্যমান। যিবোৰ ঠাইত ভাল প্ৰশাসন আছে, সেইবোৰত চৰকাৰী আঁচনিসমূহ সুন্দৰভাৱে কাৰ্যকৰী হোৱাৰ লগতে দুখীয়া লোকসকল উপকৃত হৈছে। মিচন ইন্দ্ৰধনূষ আঁচনিৰ উদাহৰণ দি প্ৰধানমন্ত্ৰীয় কয় যে ৰাজ্যপালসকলে চৰকাৰৰ প্ৰচেষ্টাসমূহ সফল কৰি তোলাত ফলপ্ৰসূ ভূমিকা পালন কৰিব পাৰে। ভাৰতৰ ঐক্য আৰু সংহতিৰ শক্তিশালী কৰাৰ ক্ষেত্ৰত প্ৰধানমন্ত্ৰীয়ে ৰাজ্যপালসকলক এক ভাৰত, শ্ৰেষ্ঠ ভাৰত আৰু একতাৰ বাবে দৌৰ শীৰ্ষক প্ৰচেষ্টাসমূহৰ সৈতে জড়িত হ’বলৈ আহ্বান জনায়।
পাটনা বিশ্ববিদ্যালয়ৰ শতবৰ্ষত উদযাপন অনুষ্ঠানত প্ৰধানমন্ত্ৰীৰ ভাষণ

প্ৰধানমন্ত্ৰী শ্ৰী নৰেন্দ্ৰ মোদীয়ে আজি পাটনা বিশ্ববিদ্যালয়ৰ শতবৰ্ষ উদযাপন অনুষ্ঠানত ভাষণ আগবঢ়ায়। তেওঁ কয় যে পাটনা বিশ্ববিদ্যালয় ভ্ৰমণ কৰা আৰু ইয়াৰ ছাত্ৰ-ছাত্ৰীসকল মাজত থাকিবলৈ পোৱাটো তেওঁৰ বাবে সন্মানৰ বিষয়। প্ৰধানমন্ত্ৰীয়ে কয় “বিহাৰৰ এই ভূমিক মই প্ৰণাম জনাইছোঁ। এই বিশ্ববিদ্যালয়ত অধ্যয়ণ কৰা বহু শিক্ষাৰ্থীয়ে দেশৰ বাবে অপৰিসীম বৰঙণি আগবঢ়াইছে।” প্ৰধানমন্ত্ৰীয়ে কয় যে তেওঁ এই কথা নিৰীক্ষণ কৰিছে সমগ্ৰ দেশতে অসামৰিক সেৱাৰ শীৰ্ষ পদত কৰ্মৰত অধিকাংশই পাটনা বিশ্ববিদ্যালয়ত অধ্যয়ণ কৰা। প্ৰধানমন্ত্ৰীয়ে কয়, “দিল্লীত মই বহু কেইজন বিষয়াৰ সৈতে বাৰ্তালাপ কৰিছো, তাৰ অধিকাংশই বিহাৰৰ।” প্ৰধানমন্ত্ৰী শ্ৰী নৰেন্দ্ৰ মোদীয়ে কয় যে বিহাৰৰ মুখ্যমন্ত্ৰী শ্ৰী নীতিশ কুমাৰে ৰাজ্যখনৰ উন্নতিৰ দিশত কৰা কাম প্ৰশংসনীয়। কেন্দ্ৰীয় চৰকাৰে পুব ভাৰতৰ উন্নয়নত অগ্ৰাধিকাৰ প্ৰদান কৰি আহিছে বুলিও তেওঁ লগতে কয়। প্ৰধানমন্ত্ৰীয়ে কয় যে বিহাৰ “জ্ঞান” আৰু “গংগা” দুয়োটাৰে আশীষধন্য। এয়াই বিহাৰৰ সুকীয়া বৈশিষ্ট্য। তেওঁ কয় যে গতানুগতিক শিক্ষাৰ বিপৰীতে আমাৰ বিশ্ববিদ্যালয়সমূহে উদ্ভাৱনশীল শিক্ষাৰ প্ৰতি গুৰুত্ব প্ৰদান কৰা প্ৰয়োজন। প্ৰধানমন্ত্ৰীয়ে কয় যে বিশ্বায়নৰ এই যুগত আমি বিশ্বৰ পৰিৱৰ্তনশীলতা আৰু প্ৰতিযোগিতামুলক ভাৱধাৰাক বুজিব লাগিব। এই ক্ষেত্ৰত ভাৰতে বিশ্বত স্থান নিগাজী কৰিব লাগিব বুলি প্ৰধানমন্ত্ৰীয়ে কয়। প্ৰধানমন্ত্ৰীয়ে শিক্ষাৰ্থীসকলক বৰ্তমান সময়ত জনসাধাৰণে সন্মুখীন হোৱা সমস্যাৰ নতুনত্ব সমাধানৰ পথ বিচাৰি উলিয়াবলৈ আহ্বান জনায়। তেওঁ কয় যে তেওঁলোকে যি শিকে, সেয়া ব্যৱহাৰ কৰাৰ বাবে আৰু ষ্টাৰ্ট-আপ খণ্ডৰ জৰিয়তে সমাজৰ বাবে শিক্ষাৰ্থীসকলে যথেষ্ট কাম কৰিব পাৰে। পাটনা বিশ্ববিদ্যালয় পৰা বিমান বন্দৰ অভিমুখে ৰাওনা হোৱাৰ সময়ত প্ৰধানমন্ত্ৰী, বিহাৰৰ মুখ্যমন্ত্ৰী আৰু অন্যান্য বিশিষ্ট ব্যক্তিসকলে বিহাৰৰ যাদুঘৰ পৰিদৰ্শন কৰে, য’ত ৰাজ্যখনৰ চহকী সংস্কৃতি আৰু ঐতিহ্য সংৰক্ষণ কৰা আছে।
কৰ্মচাৰী ব্যৱস্থাপনা আৰু জন প্ৰশাসনৰ ক্ষেত্ৰত ভাৰত আৰু ছিংগাপুৰৰ মাজত সহযোগিতাৰ সন্দৰ্ভত বুজাবুজি চুক্তি স্বাক্ষৰত কেবিনেটৰ অনুমোদন

প্ৰধানমন্ত্ৰী শ্ৰী নৰেন্দ্ৰ মোদীৰ অধ্যক্ষতাত অনুষ্ঠিত কেবিনেট বৈঠকত কৰ্মচাৰী ব্যৱস্থাপনা আৰু জন প্ৰশাসনৰ ক্ষেত্ৰত ভাৰত আৰু ছিংগাপুৰৰ মাজত সহযোগিতাৰ সন্দৰ্ভত বুজাবুজি চুক্তি স্বাক্ষৰত অনুমোদন জনায়। মুল বৈশিষ্ট্যসমূহঃ এই বুজাবুজি চুক্তিৰ লক্ষ্য হৈছে প্ৰশাসনৰ বৰ্তমানৰ ব্যৱস্থা, বিশেষকৈ কৰ্মশক্তি, কৰ্মস্থলী আৰু চাকৰি, ৰাইজৰ সেৱা প্ৰদান, মানৱ সম্পদ ব্যৱস্থাপনা, ৰাজহুৱা খণ্ডৰ সংস্কাৰ, নেতৃত্ব/প্ৰতিভা উন্নয়ন আৰু ই-প্ৰশাসন/ডিজিটেল প্ৰশাসনৰ উন্নয়ন ঘটোৱা। লাভালাভঃ এই বুজাবুজি চুক্তিয়ে ভাৰত আৰু ছিংগাপুৰৰ মাজত জন প্ৰশাসন আৰু প্ৰশাসনিক সংস্কাৰৰ ক্ষেত্ৰত সহযোগিতামুলক পৰিকাঠামো গঢ়ি তোলাত সহায় কৰিব। ইয়াৰ লক্ষ্য হৈছে জন প্ৰশাসন, সু-প্ৰশাসন আৰু জন সেৱা সংস্কাৰ, যাৰা দ্বাৰা ব্যাপক হাৰত ৰাইজৰ প্ৰতি দায়ৱদ্ধতা সুনিশ্চিত কৰাৰ লগতে উৎকৰ্ষ সাধান কৰা। তদুপৰি, ইয়াৰ দ্বাৰা অভিনৱ পদ্ধতি অৱলম্বন কৰাৰ লক্ষ্য লোৱা হৈছে, যাতে অনলাইনৰ মাধ্যমত জনতাক সেৱা প্ৰদানেৰে জন প্ৰশাসনত উৎকৰ্ষ সাধন কৰা।
প্ৰধানমন্ত্ৰীয়ে মুকলি কৰিলে আহমেদাবাদ শ্ব’পিং ফেষ্টিভেল ২০১৯

দেশত ব্যৱসায় কৰাৰ বাবে এক সুচল পৰিৱেশ সৃষ্টি কৰাৰ বাবে চৰকাৰে অহৰহ চেষ্টা অব্যাহত ৰাখিছে, এইদৰে কয় প্ৰধানমন্ত্ৰীয়ে। প্ৰধানমন্ত্ৰী শ্ৰী নৰেন্দ্ৰ মোদীয়ে আহমেদাবাদৰ সবৰমতী নদীৰ পাৰত আয়োজন কৰা আহমেদাবাদ শ্ব’পিং ফেষ্টিভেল ২০১৯ আনুষ্ঠানিকভাৱে মুকলি কৰে। সমগ্ৰ গুজৰাটৰ পদপথৰ পোহাৰীৰ পৰা আৰম্ভ কৰি শ্বপিং মললৈ, শিল্প-কলাৰ পৰা আৰম্ভ কৰি হোটেল-ৰেষ্টুৰেণ্ট সংযোগী ব্যৱসায়, সকলো আহিছে এই ফেষ্টিভেললৈ, উদ্দেশ্য একেটাই, তেওঁলোকৰ উৎপাদিত সামগ্ৰীসমূহৰ উপস্থাপন, প্ৰদৰ্শন আৰু প্ৰসাৰ। ভাইব্ৰেণ্ট গুজৰাট ছামিটৰ সৈতে সংগতি ৰাখি আয়োজন কৰা হেতুকেই এই ফেষ্টিভেলে বিশেষ গুৰুত্ব বহন কৰিছে। এই সন্দৰ্ভতে আয়োজন কৰা এক ৰাজহুৱা সভাতো প্ৰধানমন্ত্ৰীগৰাকীয়ে এক ভাষণ প্ৰদান কৰে। অনুষ্ঠানটোৰ ভূয়সী প্ৰসংশা কৰি তেওঁ কয়, “সাধাৰণতে এনেধৰণৰ বিশাল সন্মিলন আমি বিদেশতহে দেখিবলৈ পাওঁ। এতিয়া ভাইব্ৰেণ্ট গুজৰাটৰ লগতে আহমেদাবাদ শ্ব’পিং ফেষ্টিভেল এইক্ষেত্ৰত প্ৰসংশনীয় পদক্ষেপ।” প্ৰধামন্ত্ৰীয়ে লগতে কয়, “দেশত ব্যৱসায় কৰাৰ এক সুচল পৰিৱেশ সৃষ্টিৰ বাবে চৰকাৰখনে অহৰহ চেষ্টা কৰি আহিছে। বিগত ৪ টা বৰ্ষত ভালেমান পুৰণি নিয়ম কানুন সালসলনি কৰা হৈছে আৰু কেবাশ নতুন নিয়ম-নীতিৰে পৰিৱেশ সহজসাধ্য কৰি তোলা হৈছে। এনেবোৰ প্ৰয়াসৰ ফলতেই দেশত ব্যৱসায় কৰাৰ সুচলতাৰ দিশেৰে আমি ১৪২ নং ৰেংকিংৰ পৰা উত্তৰণ ঘটাই বৰ্তমান ৭৭ ত উপনীত হৈছো।” প্ৰধানমন্ত্ৰীয়ে লগতে কয়, “ক্ষুদ্ৰ উদ্যোগীসকলৰ বাবে প্ৰক্ৰিয়াসমূহ সৰল কৰি তোলাৰ ক্ষেত্ৰত আমি ধাৰাবাহিকভাৱে প্ৰচেষ্টা অব্যাহত ৰাখিছো। জিএছটি আৰু অন্যান্য ৰিটাৰ্ণৰ ভিত্তিত ক্ষুদ্ৰ উদ্যোগীসকলে যাতে বেংকৰ ঋণ লাভ কৰিব পাৰে তেনে এক পৰিৱেশ গঢ়ি তোলাৰ বাবে আমি কাম কৰি আছো। ইয়াৰ বাবে আমি ইতিমধ্যেই মাত্ৰ ৫৯ মিনিটতেই এক কোটি টকা পৰ্যন্ত ঋণ মোকলাইয়ো দিছো।” আজি এই অনুষ্ঠানৰ প্ৰাকক্ষণত, প্ৰধানমন্ত্ৰীয়ে গান্ধীনগৰত অনুষ্ঠিত মহাত্মা মন্দিৰ প্ৰদৰ্শনী তথা সন্মিলন কেন্দ্ৰত ভাইব্ৰেণ্ট গুজৰাট গ্লোবেল বাণিজ্য মেলাও মুকলি কৰে। ইয়াৰ লগতে, ১৮ জানুৱাৰীৰ পৰা অহা ২০ জানুৱাৰীলৈ গান্ধীনগৰতে আয়োজন কৰা হৈছে ভাইব্ৰেণ্ট গুজৰাট ছামিটৰ ৯ম সংস্কৰণ। এই বিনিয়োগ সন্মিলনত বিশ্বৰ বিভিন্ন দেশৰ শীৰ্ষ উদ্যোগসমূহৰ নেতৃবৃন্দই ভাগ ল’ব। এই ছামিটৰে উদ্বোধনী অনুষ্ঠানত ভাষণ প্ৰদান কৰিব প্ৰধানমন্ত্ৰী শ্ৰী নৰেন্দ্ৰ মোদীয়ে।
অৰুণাচলপ্ৰদেশৰ অনুসূচীত জনজাতি তালিকাৰ সংশোধনৰ বাবে ‘সাংবিধানিক(অনুসূচীত জনজাতি) নিৰ্দেশ (সংশোধন) বিধেয়ক, ২০১৮’ত কেবিনেটৰ অনুমোদন

প্ৰধানমন্ত্ৰী শ্ৰী নৰেন্দ্ৰ মোদীৰ অধ্যক্ষতাত অনুষ্ঠিত কেবিনেট বৈঠকত অৰুণাচলপ্ৰদেশৰ অনুসূচীত জনজাতি তালিকাৰ সংশোধনৰ বাবে ‘সাংবিধানিক (অনুসূচীত জনজাতি) নিৰ্দেশ, ১৯৫০’ৰ সংশোধন কৰি ‘সাংবিধানিক(অনুসূচীত জনজাতি) নিৰ্দেশ (সংশোধন) বিধেয়ক, ২০১৮’ নামেৰে সংসদত উত্থাপনত অনুমোদন জনাইছে৷ বিধেয়কখনৰ সন্নিৱিষ্ট তালিকাৰ ক্ৰমিক নম্বৰ ১৬ত ‘আদি’ শব্দটোৰ সৈতে একে হোৱাৰ বাবে ক্ৰমিক নম্বৰ ১ত ‘আবৰ’ শব্দটি মচি দিয়া হ’ব; ক্ৰমিক নম্বৰ ৬ত থকা ‘খামতি’ শব্দৰ পৰিৱর্তে ‘তাই খামতি’ সন্নিৱিষ্ট কৰা হ’ব; ক্ৰমিক নম্বৰ ৮ত ‘মিচমি–কামান’ (মিজু মিচমি); ‘ইডু’ (মিচমি) আৰু ‘তাৰাওঁ’ (দিগাৰু মিচমি) অন্তর্ভুক্ত কৰা হ’ব; ক্ৰমিক নম্বৰ ৯ত ‘মোম্বা’ শব্দটিৰ পৰিৱর্তে ‘মনপা’, ‘মেম্বা’, ‘ছাৰতাং’, ‘সাজোলং’ (মিজি)সকলক অন্তর্ভুক্ত কৰা হ’ব; ক্ৰমিক নম্বৰ ১০ ত অৰুণাচল প্ৰদেশৰ অনুসূচীত জনজাতিসকলৰ তালিকাত ‘যি কোনো নগা জনজাতি’ৰ পৰিৱর্তে ‘নকটে’, ‘তাংছা’, ‘টুটছা’, ‘ৱাংচো’ শব্দবোৰ সন্নিৱিষ্ট কৰা হ’ব৷ এই সংশোধনীৰ উদ্দেশ্য হৈছে অনুসূচীত জনজাতিৰ তালিকাত ‘আবৰ’ শব্দটোৰ একে জাতিগোষ্ঠীৰ নাম যাতে দুবাৰ নাথাকে তাক সুনিশ্চিত কৰা৷ তদুপৰি, ‘খামতি’ নামত কোনো জনগোষ্ঠী নাই। অন্যহাতে, ‘মিচমি’’ নামত কোনো জনগোষ্ঠী নাই, সেয়েহে ‘মিচমি–কামান’, ‘ইডু’ আৰু ‘তাৰাওঁ’সকলক অন্তর্ভুক্ত কৰা হৈছে৷ যি কোনো নগা জনজাতিৰ পৰিৱর্তে তেওঁলোকৰ নামসমূহ স্পষ্টকৈ উল্লেখ কৰাটো অতি প্ৰয়োজনীয়। এই বিধেয়কখন আইনত পৰিণত হোৱাৰ পাছত তালিকাভূক্ত জনগোষ্ঠীৰ সদস্যসকলে অনুসূচীত জনজাতিৰ বাবে নিৰ্ধাৰিত সকলো ধৰণৰ সুযোগ–সুবিধা যেনে–মেট্ৰিকৰ পাছৰ জলপানি, ৰাষ্ট্ৰীয় প্ৰবাসী জনপানি, ৰাষ্ট্ৰীয় ফেল’শ্বিপ, উচ্চ শিক্ষা, ৰাষ্ট্ৰীয় অনুসূচীত জনজাতি বিত্ত আৰু উন্নয়ন নিগমৰ পৰা ৰেহাই হাৰত ঋণ, এছটি/এছচি ল’ৰা–ছোৱালীৰ বাবে হোষ্টেল ইত্যাদি লাভ কৰিব৷ তদুপৰি, চৰকাৰৰ নীতিৰ ভিত্তিত চৰকাৰী চাকৰি, শিক্ষানুষ্ঠানত নামভৰ্তিৰ ক্ষেত্ৰত নিৰ্ধাৰিত সুবিধাও লাভ কৰিব৷
ইণ্ডোনেচিয়াৰ ৰাজনৈতিক, আইনী আৰু সুৰক্ষা পৰিক্ৰমাৰ সহযোগিতাকাৰী মন্ত্ৰী ড০ এইচ ৱিৰান্টোৰ সৈতে প্ৰধানমন্ত্ৰীৰ সাক্ষাৎ

আজি ইণ্ডোনেচিয়াৰ ৰাজনৈতিক, আইনী আৰু সুৰক্ষা পৰিক্ৰমাৰ সহযোগিতাকাৰী মন্ত্ৰী ড০ এইচ ৱিৰান্টোৱে প্ৰধানমন্ত্ৰী শ্ৰী নৰেন্দ্ৰ মোদীৰ সৈতে সাক্ষাৎ কৰে। প্ৰধানমন্ত্ৰীয়ে ৰাষ্ট্ৰপতি জোকো ৱিডোডোৱে ২০১৬ চনৰ ডিচেম্বৰ মাহত কৰা ভাৰত ভ্ৰমণৰ কথা স্মৰণ কৰি কয় যে তেওঁ ৰাষ্ট্ৰপতি জোকো ৱিডোডোক এচিয়ান দেশসমূহৰ নেতাসকলৰ লগতে এচিয়ান-ইণ্ডিয়ান কমেমৰেটিভ চামিটত আৰু লগতে এই বছৰৰ গণতন্ত্ৰ দিৱসৰ মূখ্য অতিথি হিচাপে এই মাহৰ শেষৰফালে পুনৰ আদৰিবলৈ বাট চাই আছে। প্ৰধানমন্ত্ৰীয়ে কয় যে সাগৰীয় চুবুৰীয়া হিচাপে ভাৰত আৰু ইণ্ডোনেচিয়াৰ মাজত নীলা অৰ্থনীতিৰ উন্নয়নৰ দিশত তথা সাগৰীয় সুৰক্ষাৰ ক্ষেত্ৰত সহযোগিতা স্থাপনৰ বহুত সম্ভাৱনীয়তা আছে।এই প্ৰসঙ্গত প্ৰধানমন্ত্ৰীয়ে ভাৰত আৰু ইণ্ডোনেচিয়াৰ মাজত প্ৰথমখন সুৰক্ষা বিষয়ক সভা আহ্বান কৰাৰ প্ৰস্তাৱ আগবঢ়ায়।
ভাৰত আৰু ইজৰাইলৰ মাজত তেল আৰু গেছ খণ্ডত বুজাবুজি চুক্তি স্বাক্ষৰত কেবিনেটৰ অনুমোদন

প্ৰধানমন্ত্ৰী শ্ৰী নৰেন্দ্ৰ মোদীৰ অধ্যক্ষতাত অনুষ্ঠিত কেবিনেট বৈঠকত ভাৰত আৰু ইজৰাইলৰ মাজত তেল আৰু গেছ খণ্ডত বুজাবুজি চুক্তি স্বাক্ষৰৰ বাবে অনুমোদন জনায়। এই বুজাবুজি চুক্তি শক্তি খণ্ডত ভাৰত আৰু ইজৰাইলৰ মাজৰ সম্পৰ্কৰ চালিকা শক্তি হ’ব বুলি আশা কৰা হৈছে। এই চুক্তিখনৰ অধীনত দুয়োখন দেশে ইখনে-সিখনত বিনিয়োগ কৰা, প্ৰযুক্তি হস্তান্তৰ কৰা, গৱেষণা আৰু উন্নয়ন, যুটীয়া অধ্যয়নৰ ব্যৱস্থা কৰা, মানৱ সম্পদৰ দক্ষতা বৃদ্ধি আৰু ষ্টাৰ্ট-আপৰ ক্ষেত্ৰত সহযোগিতা প্ৰসাৰৰ সুবিধা প্ৰদান কৰিব।
পৰম্পৰাগত ঔষধ আৰু হোমিঅ’পেথিৰ ক্ষেত্ৰত সহযোগিতাৰ বাবে ভাৰত আৰু ছাও টোমি আৰু প্ৰিন্সিপেৰ মাজত বুজাবুজি চুক্তি স্বাক্ষৰত কেবিনেটৰ অনুমোদন

প্ৰধানমন্ত্ৰী শ্ৰী নৰেন্দ্ৰ মোদীৰ অধ্যক্ষতাত অনুষ্ঠিত কেবিনেট বৈঠকত পৰম্পৰাগত ঔষধ আৰু হোমিঅ’পেথিৰ ক্ষেত্ৰত সহযোগিতাৰ বাবে ভাৰত আৰু ছাও টোমি আৰু প্ৰিন্সিপেৰ মাজত পূৰ্বপ্ৰস্তাৱিত বুজাবুজি চুক্তি স্বাক্ষৰত অনুমোদন জনায়। ২০১৮ৰ মাৰ্চ মাহত এই চুক্তি স্বাক্ষৰ কৰা হয়। প্ৰধান প্ৰভাৱঃ এই বুজাবুজি চুক্তিয়ে দুয়োখন দেশৰ মাজত পৰম্পৰাগত পদ্ধতিৰ ঔষধৰ ক্ষেত্ৰত দ্বিপাক্ষিক সহযোগিতা বৃদ্ধিত সহায় কৰিব। ইয়াৰ দ্বাৰা দুয়োখন দেশৰ মিলিত সাংস্কৃতিক ঐতিহ্যৰ গুৰুত্বক অধিক বিবেচনা কৰা হ’ব। কাৰ্যকৰীকৰণৰ কৌশল আৰু লক্ষ্যসমূহঃ দুয়ো পক্ষই স্বাক্ষৰিত বুজাবুজি চুক্তিৰ প্ৰতিলিপি লাভ কৰাৰ পাছত হে ইয়াৰ কাম-কাজ আৰম্ভ কৰা হ’ব। দুয়োখন দেশৰ মাজত বুজাবুজি চুক্তিত উল্লেখ কৰা দিশৰ ভিত্তিতহে প্ৰচেষ্টা গ্ৰহণ কৰা হ’ব আৰু এইখন কাৰ্যকৰী হৈ থকালৈকেহে ইয়াৰ কাম-কাজো অব্যাবহত থাকিব। পটভূমিঃ ঔষধি উদ্ভিদকে ধৰি উন্নতমানৰ পৰম্পৰাগত ঔষধৰ পদ্ধতিৰে পৰিপুষ্ট ভাৰত, যাৰ বৈশ্বিক স্বাস্থ্যখণ্ডত এক অপৰিসীম সক্ষমতা বহন কৰিছে। ভাৰতৰ আয়ুষ মন্ত্ৰালয়ে পৰম্পৰাগত ঔষধৰ পদ্ধিত যেনে-আয়ুৰ্বেদ, যোগ আৰু নেচাৰ’থেৰাপি, উনানি, সিদ্ধ, ছোৱা ৰিগপা আৰু হোমিঅ’পেথিক ব্যৱস্থাক বৈশ্বিক পৰ্যায়ত প্ৰচাৰ আৰু প্ৰসাৰৰ অৰ্থে কেতবোৰ ফলপ্ৰসূ পদক্ষেপ গ্ৰহণ কৰি মালয়েছিয়া, ত্ৰিনিদাদ আৰু ট’বেগ’, হাংগেৰী, বাংলাদেশ, নেপাল, মৰিচাচ, মংগোলিয়া, ইৰাণৰ সৈতে বুজাবুজু চুক্তি স্বাক্ষৰ কৰিছে। শ্ৰীলংকাৰ সৈতে চুক্তি স্বাক্ষৰৰ প্ৰস্তাৱ গ্ৰহণ কৰা হৈছে।
বহুমুখী প্ৰতিভাধৰ অভিনেতা শশী কাপুৰৰ মৃত্যুত প্ৰধানমন্ত্ৰীৰ শোক প্ৰকাশ

প্ৰধানমন্ত্ৰী শ্ৰী নৰেন্দ্ৰ মোদীয়ে বহুমুখী প্ৰতিভাধৰ অভিনেতা শশী কাপুৰৰ মৃত্যুত শোক প্ৰকাশ কৰিছে। “তেওঁ অভিনয় কৰা চলচিত্ৰ আৰু নাটকসমূহত শশী কাপুৰৰ বহুমুখী প্ৰতিভাৰ উমান পোৱা যায়। তেখেতৰ উচ্চমানৰ অভিনয়ক অনাগত কেইবাটাও প্ৰজন্মই মনত ৰাখিব। তেখেতৰ মৃত্যুত মই অতি দুঃখিত। তেখেতৰ পৰিয়াল আৰু গুণমুগ্ধলৈ সমবেদনা জ্ঞাপন কৰিছো”, প্ৰধানমন্ত্ৰীগৰাকীয়ে কয়।
প্ৰধানমন্ত্ৰীক সাক্ষাৎ কৰিলে ২০১৬ বৰ্ষৰ প্ৰশিক্ষণপ্ৰাপ্ত আইপিএছসকলে

২০১৬ বৰ্ষৰ ভাৰতীয় আৰক্ষী সেৱাৰ ১১০ গৰাকী প্ৰশিক্ষণপ্ৰাপ্ত বিষয়াই আজি প্ৰধানমন্ত্ৰী শ্ৰী নৰেন্দ্ৰ মোদীক সাক্ষাৎ কৰে। প্ৰশিক্ষণপ্ৰাপ্ত বিষয়াসকলৰ সৈতে মত বিনিময় কৰাৰ সময়ত প্ৰধানমন্ত্ৰীয়ে নীতি প্ৰণয়ন আৰু প্ৰযুক্তিৰ ক্ষেত্ৰত মানৱীয় দৃষ্টিভংগীৰ দৰে বিষয়ৰ ওপৰত গুৰুত্ব আৰোপ কৰে। স্বাধীনতা আন্দোলনৰ পৰা বৰ্তমানলৈকে কৰ্তব্য পালনৰ নামত প্ৰাণ আহুতি দিয়া ৩৩,০০০তকৈ অধিক নিৰাপত্তাৰক্ষীৰ ত্যাগক প্ৰধানমন্ত্ৰীয়ে স্মৰণ কৰে। মত বিনিময় অনুষ্ঠানত ৰাষ্ট্ৰীয় নিৰাপত্তা উপদেষ্টা শ্ৰী অজিত ডোভালো উপস্থিত থাকে।
অসামৰিক সেৱা দিৱস উপলক্ষে অসমাৰিক সেৱাৰ কৰ্মচাৰীসকলক উদ্দেশ্যি প্ৰধানমন্ত্ৰীৰ ভাষণ

অসামৰিক সেৱা দিৱস উপলক্ষে অসমাৰিক সেৱাৰ বিষয়া-কৰ্মচাৰীসকলক উদ্দেশ্যি প্ৰধানমন্ত্ৰী শ্ৰী নৰেন্দ্ৰ মোদীয়ে ভাষণ আগবঢ়ায়। তেওঁ কয় যে প্ৰশংসা, মুল্যায়ন আৰু অন্তৰ্দৰ্শন কৰাৰ বাবেই এনে দিৱস পালন কৰা হয়। অসামৰিক সেৱাৰ কৰ্মচাৰীসকলক প্ৰধানমন্ত্ৰীৰ বঁটা প্ৰদান কৰি বঁটা বিজয়ীসকলক প্ৰণোদিত আৰু অভিনন্দন জনোৱা হয় বুলি তেওঁ বৰ্ণনা কৰে। তেওঁ কয় যে এনে বঁটাসমূহে চৰকাৰৰ অগ্ৰাধিকাৰকে সূচায়। তেওঁ কয় যে অগ্ৰাধিকাৰমুলক আঁচনি যেনে-প্ৰধানমন্ত্ৰী ফচল বীমা যোজনা, দীনদয়াল উপাধ্যায় কৌশল যোজনা, প্ৰধানমন্ত্ৰী আৱাস যোজনা আৰু ডিজিটেল পেমেণ্টৰ বাবে যিসকলক বঁটা প্ৰদান কৰা হৈছে, সেয়া নিউ ইণ্ডিয়াৰ বাবে অতি গুৰুত্বপূৰ্ণ। তেওঁ লগতে কয় যে আজি প্ৰধানমন্ত্ৰীৰ বঁটা আৰু ৰূপান্তৰশীল জিলাসমূহৰ প্ৰচেষ্টাসমূহক লৈ দুখন গ্ৰন্থ প্ৰকাশ কৰা হৈছে। ৰূপান্তৰশীল জিলাসমূহৰ বিষয় সন্দৰ্ভত প্ৰধানমন্ত্ৰীয়ে কয় যে এই ১১৫খন জিলা, সংশ্লিষ্ট জিলাসমূহৰ বিকাশৰ ইঞ্জিন হ’ব পাৰে। তেওঁ উন্নয়নৰ ক্ষেত্ৰত জনতাৰ অংশগ্ৰহনৰ ওপৰত জোৰ দিয়ে। তেওঁ কয় যে ২০২২ চনত দেশৰ স্বাধীনতাৰ ৭৫ বছৰ সম্পূৰ্ণ হ’ব আৰু ই আমাৰ স্বাধীনতা সংগ্ৰামীসকলৰ সপোন পুৰণৰ দিশে কাম কৰাৰ এক প্ৰেৰণাও হ’ব পাৰে। প্ৰধানমন্ত্ৰীয়ে প্ৰশাসন ব্যৱস্থা উন্নত কৰাৰ হকে মহাকাশ প্ৰযুক্তিকে ধৰি সকলো ধৰণৰ প্ৰযুক্তি ব্যৱহাৰত গুৰুত্ব আৰোপ কৰে। তেওঁ কয় যে অসামৰিক সেৱাৰ বিষয়া-কৰ্মচাৰীসকলে বিশ্বৰ উন্নত প্ৰযুক্তিসমূহৰ সৈতে সংস্পৰ্শ ৰখাটো উচিত। তেওঁ কয় যে মানুহ হিচাপে অসামৰিক সেৱাৰ বিষয়া-কৰ্মচাৰীসকল অপৰিসীম ক্ষমতাৰ অধিকাৰী আৰু এই সক্ষমতাৰ ধাৰাবাহিকতা অব্যাহত থকাটো ৰাষ্ট্ৰখনৰ বাবে লাভজনক দিশ।
কম্বোডিয়াৰ প্ৰধানমন্ত্ৰীৰ ভাৰত ভ্ৰমণৰ সময়ত স্বাক্ষৰিত হোৱা বুজাবুজিৰ চূক্তিৰ তালিকা (২৭ জানুৱাৰী, ২০১৮)

ক্ৰমিক নং বুজাবুজিৰ চূক্তি আৰু ইয়াৰ উদ্দেশ্যসমূহ ভাৰত আৰু কম্বোদিয়াৰ হৈ স্বাক্ষৰ কৰা ব্যক্তিৰ নাম ১ ২০১৮-২২ বৰ্ষৰ বাবে সাংস্কৃতিক বিনিময়ৰ চূক্তি। ইয়াৰ জৰিয়তে ভাৰত আৰু কম্বোদিয়াৰ মাজত বন্ধুত্ব শক্তিশালী হ’ব ভাৰতীয় পক্ষঃ ড০ মহেশ শৰ্মা, ভাৰত চৰকাৰৰ সাংস্কৃতিক পৰিক্ৰমা মন্ত্ৰালয়ৰ ৰাজ্যমন্ত্ৰী (স্বাধীন) কম্বোদিয়াৰ পক্ষঃ শ্ৰী ফয়েৰুং চাকোনা, সংস্কৃতি আৰু ললিত কলা বিষয়ৰ মন্ত্ৰী, কম্বোদিয়া ২ ভাৰতীয় এক্সিম বেংক আৰু কম্বোদিয়াৰ চৰকাৰৰ মাজত ৩৬.৯২ মিলিয়ন আমেৰিকান ডলাৰ মূল্যৰ ষ্টুং স্বা হাৱ জলসম্পদ প্ৰকল্পৰ পূঁজিৰ বাবে লাইন অৱ ক্ৰেডিট এগ্ৰিমেন্ট ভাৰতীয় পক্ষঃ শ্ৰীমতী প্ৰীতি চাৰণ (পূৱ), সচিৱ, বৈদেশিক পৰিক্ৰমা মন্ত্ৰালয় কম্বোদিয়াৰ পক্ষঃ শ্ৰী ফান ফাল্লা, আন্ডাৰ ছেক্ৰেটেৰী অৱ ষ্টেট, অৰ্থনীতি আৰু বাণিজ্য মন্ত্ৰালয়, কম্বোদিয়া ৩ দুয়োখন দেশৰ অপৰাধ নিৰ্মূলৰ বাবে অপৰাধৰ ক্ষেত্ৰত পাৰস্পৰিক আইনী সহযোগিতা চূক্তি ভাৰতীয় পক্ষঃ শ্ৰীমতী প্ৰীতি চাৰণ (পূৱ), সচিৱ, বৈদেশিক পৰিক্ৰমা মন্ত্ৰালয় কম্বোদিয়াৰ পক্ষঃ শ্ৰী চিয়েং লাপ্ৰেছ, ভাৰপ্ৰাপ্ত উপদেষ্টা, বহুদেশিক অপৰাধ, আভ্যন্তৰীণ মন্ত্ৰালয়, কম্বোদিয়া ৪ মানৱ সৰবৰাহ ৰোধ কৰাৰ বাবে বুজাবুজিৰ চূক্তি। এই ক্ষেত্ৰত দ্বিপাক্ষিক সহযোগিতা বৃদ্ধি কৰাৰ প্ৰয়োজনীয়তা আছে। ভাৰতীয় পক্ষঃ শ্ৰীমতী প্ৰীতি চাৰণ (পূৱ), সচিৱ, বৈদেশিক পৰিক্ৰমা মন্ত্ৰালয় কম্বোদিয়াৰ পক্ষঃ শ্ৰীমতী চাও বুন ইং, ৰাজ্যিক সচিৱ, আভ্যন্তৰীণ মন্ত্ৰালয় (মানৱ সৰবৰাহ), কম্বোদিয়া
গঙ্গা অভিযানৰ প্ৰতিনিধিবৰ্গৰ সৈতে প্ৰধানমন্ত্ৰীৰ মত বিনিময়

গঙ্গা নদীৰ স্বচ্ছতাৰ বাবে সজাগতে সৃষ্টি কৰিবলৈ আগবাঢ়ি ৪০ অহা জন অভিজ্ঞ পৰ্বতাৰোহীৰ এটা উদ্যমী দলে আজি প্ৰধানমন্ত্ৰী নৰেন্দ্ৰ মোদীক সাক্ষাৎ কৰে। এভাৰেষ্ট শৃঙ্গ জয় কৰা প্ৰথম ভাৰতীয় মহিলা শ্ৰীমতী বাচেন্দ্ৰী পালৰ নেতৃত্বাধীন এই দলত সফলতাৰে এভাৰেষ্ট শৃঙ্গ আৰোহণ কৰা ৮ জন সদস্য আছে। কেন্দ্ৰীয় চৰকাৰৰ ‘নমামী গঙ্গা’ৰ প্ৰচাৰৰ দ্বাৰা উৎসাহিত হৈ আৰম্ভ কৰা এই সজাগতা যাত্ৰাৰ নাম ‘গঙ্গা আভিযান’ ৰখা হৈছে। মাহযোৰাকৈ চলিবলগীয়া এই নৌকাযাত্ৰাত দলটোৱে এই নদীয়েদি হৰিদ্বাৰৰ পৰা বিজনোৰ, নৰোৰা, ফাৰুখাবাদ, কানপুৰ, এলাহবাদ, বাৰানসী আৰু বুখাৰ হৈ পাটনালৈকে যাত্ৰা কৰিব।এই নখন চহৰত দলটোৱে কিছুমান কৰ্ম-আঁচনি ৰূপায়ণৰ যোগেদি গঙ্গা নদীৰ স্বচ্ছতাৰ বিষয়ে সজাগতে সৃষ্টি কৰিবলৈ যত্ন কৰিব। দলটোৰ লগত মত বিনিময় কৰি প্ৰধানমন্ত্ৰীয়ে তেওঁলোকৰ পদক্ষেপক প্ৰশংসা কৰে।গঙ্গা নদীৰ স্বচ্ছতাৰ প্ৰয়োজনীয়তা সম্পৰ্কেও তেওঁ দোহাৰে। তেওঁ দলটোক তেওঁলোকে ভ্ৰমণ কৰিবলগীয়া আটাইকেইখন চহৰৰ স্কুলীয়া ছাত্ৰ-ছাত্ৰীক সজাগতা সম্পৰ্কীয় কাম-কাজবোৰৰ লগত জড়িত কৰিবলৈ বিশেষভেৱে আহ্বান জনায়।
মুম্বাইৰ বান্দ্ৰা-ৱৰ্লি ছী লিংকত সংঘটিত পথ দুৰ্ঘটনাত প্ৰাণহানি হোৱাসকলৰ প্ৰতি প্ৰধানমন্ত্ৰীৰ শো

প্ৰধানমন্ত্ৰী শ্ৰী নৰেন্দ্ৰ মোদীয়ে মুম্বাইৰ বান্দ্ৰা-ৱৰ্লি ছী লিংকত সংঘটিত এক পথ দুৰ্ঘটনাত প্ৰাণহানি হোৱাসকলৰ প্ৰতি গভীৰ শোক প্ৰকাশ কৰিছে। প্ৰধানমন্ত্ৰীয়ে লগতে আহতসকলৰ আশু আৰোগ্য কামনাৰে প্ৰাৰ্থনা কৰে। প্ৰধানমন্ত্ৰীৰ কাৰ্যালয়ৰ টুইটত কয়, “মুম্বাইৰ বান্দ্ৰা-ৱৰ্লি ছী লিংকত সংঘটিত এক পথ দুৰ্ঘটনাত প্ৰাণহানি হোৱাসকলৰ প্ৰতি অতিশয় দুঃখিত হৈছো। শোকসন্তপ্ত পৰিয়াললৈ মই সমবেদনা জ্ঞাপন কৰিলো। মই আশা কৰো যে যিসকল আহত হৈছে, তেওঁলোক যাতে সোনকালে আৰোগ্য হয়।